Predkladacia správa

	Národná rada Slovenskej republiky vyslovila uznesením č. 166 zo dňa 6. februára 2003 súhlas s vyslaním jednotky radiačnej, chemickej a biologickej ochrany ozbrojených síl Slovenskej republiky v rámci spoločných akcií medzinárodnej koalície týkajúcich sa Irackej republiky.

	V súvislosti s týmto uznesením začalo Ministerstvo obrany SR intenzívnu prípravu vyslania uvedenej jednotky po personálnej, technickej, logistickej, ale i právnej stránke. V oblasti legislatívy sa ukázalo ako potrebné uzavrieť dohodu o statuse ozbrojených síl SR s krajinami potenciálneho pôsobenia slovenskej jednotky.

	Predkladaný materiál obsahuje Dohodu medzi vládou Slovenskej republiky a vládou Štátu Kuvajt o statuse ozbrojených síl, ktorá stanovuje presné pravidlá pre pobyt ozbrojených síl SR na území Štátu Kuvajt v súvislosti s úsilím medzinárodného spoločenstva bojovať proti terorizmu. Dohoda určuje právny status príslušníkov ozbrojených síl SR počas ich pôsobenia. Stanovuje, že príslušníci slovenskej jednotky musia dodržiavať a rešpektovať právo, zvyky a tradície prijímajúcej krajiny. Na základe ustanovení Viedenského dohovoru o diplomatických stykoch, týkajúcich sa administratívneho a technického personálu, udeľuje i niektoré imunity a privilégiá. Ďalej táto dohoda upravuje jednotlivé aspekty samotného príchodu, pobytu a odchodu slovenskej jednotky. Udeľuje ozbrojeným silám SR právo na dovoz techniky a materiálu bez dovozných povolení, poplatkov a ciel. Obsahuje ustanovenia o nosení uniformy, držaní zbraní a spôsobe úhrady škôd vzniknutých pôsobením jednej zo strán.

	Dohoda o statuse ozbrojených síl (tzv. SOFA) je štandardnou dohodou, ktorá sa podpisuje pri vyslaní ozbrojených síl do operácie mimo územia vysielajúcej krajiny. Vzhľadom na to, že jej  cieľom je poskytnúť právny základ pre pôsobenie ozbrojených síl SR v spoločných akciách týkajúcich sa Irackej republiky, jedná sa o realizáciu právnych aspektov uznesenia Národnej rady SR č. 166/2003. Uvedená dohoda bola prerokovaná a schválená štátnymi orgánmi Kuvajtu. Na základe vzájomnej dohody bude dohoda uzatvorená formou výmeny osobných listov, ktoré budú podpísané príslušnými splnomocnenými osobami, podpredsedom vlády a ministrom obrany Štátu Kuvajt a veľvyslancom Slovenskej republiky v Štáte Kuvajt so sídlom v Spojených arabských emirátoch.

	Vzhľadom na fakt, že Národná rada SR už rozhodla o vyslaní jednotky radiačnej, chemickej a biologickej ochrany ozbrojených síl SR v rámci spoločných akcií týkajúcich sa Irackej republiky, predkladaná dohoda bude aplikovaná len na území Štátu Kuvajt, a teda nezakladá práva a povinnosti fyzických osôb na území Slovenskej republiky, je možné uzavrieť takúto dohodu na úrovni vlád oboch štátov. Realizácia dohody na vládnej úrovni zároveň umožní nadobudnutie jej platnosti do predpokladaného dňa príchodu slovenskej jednotky 26. februára 2003, čím sa zabezpečí právny rámec prítomnosti slovenskej jednotky v Kuvajte od počiatku jej pôsobenia. 

	Na základe uvedeného sa vláde SR odporúča schváliť návrh Dohody medzi vládou Slovenskej republiky a vládou Štátu Kuvajt o statuse ozbrojených síl a udeliť splnomocnenie na jej podpis pre veľvyslanca Slovenskej republiky v Štáte Kuvajt so sídlom v Spojených arabských emirátoch.